Жалба, подадена на 13 декември 2023 г. от Европейската комисия срещу решението, постановено от Общия съд (трети състав) на 4 октомври 2023 г. по дело T-444/22, HB/Комисия
(Дело C-770/23 P)
Език на производството: френски
Страни
Жалбоподател: Европейска комисия (представители: М. Илкова, L. André и J. Estrada de Solà)
Друга страна в производството: HB
Искания на жалбоподателя
Жалбоподателят иска от Съда:
да отмени изцяло или отчасти решението, посочено в диспозитива на обжалваното съдебно решение,
да се произнесе окончателно по спора съгласно член [61] от Статута на Съда, като отхвърли искането за отмяна на решението за прихващане, предявено от жалбоподателя пред първоинстанционния съд,
да осъди HB да заплати съдебните разноски по настоящото производство пред Съда и по производството пред Общия съд.
Основания и основни доводи
В подкрепа на жалбата си Комисията изтъква две основания:
С първото основание Комисията упреква Общият съд, че е допуснал грешки при прилагане на правото при проверката на безспорния, ликвиден и изискуем характер на вземането с оглед на Регламент (ЕС, Евратом) 2018/10461 . Първото основание се разделя на две части. В първата част Общият съд се упреква, че е допуснал грешка при прилагане на правото, като е приравнил проверката на безспорния, ликвиден и изискуем характер на вземането на проверката на неговата основателност. Във втората част Комисията твърди, че Общият съд е допуснал грешка при прилагане на правото, като е приел, че оспорването представлява елемент, който следва да се вземе предвид при преценката на безспорния, ликвиден и изискуем характер на вземането.
С второто основание Комисията упреква Общия съд, че е допуснал грешка при определяне на компетентния съд, който да се произнесе по законосъобразността на прихващането, и че е приел, че в разглеждания случай Комисията не е компетентна да извърши прихващане. Второто основание също се разделя на две части. В първата част Комисията твърди, че Общият съд е допуснал грешка при прилагане на правото, като е приел, че съдът по договора е компетентен да прецени безспорния, ликвиден и изискуем характер на вземането, въпреки че този въпрос попада в обхвата на компетентността на съда на Съюза като съд, осъществяващ контрол за законосъобразност. Във втората част Комисията упреква Общия съд, че е допуснал грешка при прилагане на правото, като е приел, че заключенията съгласно съдебната практика, установена с решение на Съда по дело C-584/17 P, се прилагат към настоящия случай, и въз основа на това е стигнал до заключението, че Комисията не разполага с правомощия за приемане на оспорваното решение.
____________
1     Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 2018 г., стр. 1).